西湖歌餞楊澤之回杭
作者：熊瑞
朝代：宋

paragraphs: 謇余疇昔覩古杭，繁華不減開元唐。
畫船日日湖山堂，珠翠圍繞沸笙簧。
西湖西子鬭艷粧，香車寶馬橋綠楊。
少年遊冶蕩春光，醉眠羅綺百花芳。
當時湖上有平章，胡不早爲計包桑。
一朝鼙鼓動漁陽，席卷羽衣與霓裳。
後來枉費古錦囊，感懷金銅增悲傷。
嗟爾何知涕淚滂，身不由己心難忘。
畫闌桂樹寂無香，土花慘淡月荒凉。
綿綿此恨天何長，道逢老翁重徬徨。
慎勿開口談興亡，潮生潮落錢塘江，且唱陽關舉一觴。